francois byder gracien goids hertoge van lothryck
van brabant etc. allen denghenen die dese iegenwoerdige
sullen sien oft hooren lesen saluyt doen te weten dat
wy ontfanghen hebben die oitmoedige supplicatie van
van anthoine portael inhoudende hoe dat hy soude
eertyts onder tregiment van wylen monseigneur de la guarde
ende tsedert van monseigneur d’alame als trommerslager
gedient hebbende ontrent de vyff jaeren ende ten
houwelycke gecomen synde heeft binnen onser
stadt van antwerpen nedergeslagen ende fix domicilie
gecosen hen generende metten tap ende logeringhe
vanden gaenden man synde by eenighe van zyne
gebueren gelycken handel doende die hem zyn
welvaren benyden den officier overgedragen hem
te laste leggende hoe wel tonrechte dat hy
soude dieven ende andere quade doenders binnen
synen huyse aengehouden hebben inder vuegen
dat die suppliant ter cause van dyen byde wethouderen
onser voers. stadt in maye anno lxxxiii ter vierschaeren
gedoempt is geweest uuyter voers. stadt ende vryheyt
derselver te trecken ende te blyven sonder daer inne
te moegen commen oft wederkeeren den tyt van drye
jaeren opde gheesselinge blyckende by het vonnisse
daeraff zynde in date den xviii mey anno lxxxiii
voers. waeromme hy genootsaeckt is geweest
om den cost zoe voer hem zyne huysvrouwe ende
kinderen te winnen wederom te trecken in zynen
voergaenden dienst onder het voers. regiment als
trommerslager inden doet liggende in welcken
dienst hy hem alsoe is quytende sonder jactantie
gesproken dat zoe de coronel capiteynen vaendragers
als oock alle dandere soldaten int generael hun
synder zyn bedanckende denselven gebruyckende int over
ende wedergaen om de gevangene byden vyant te
gehouden te lossen deurdyen hy diversche spraken
is sprekende maer alsoe hy tselve nyet vryelyck
en vermach te doene vreesende rigeur van
justitie principalyck als synen wech zoude onder
die voers. vryheyt van antwerpen gelegen zyn
al tot groote schade ende verdriete vanden arme
schamele gevangene soe heeft hy suppliant
oitmoedelyck gebeden om onse opene brieven van
gratie daertoe dienende soe eest dat wy
de saecken voers. overgemerckt ende hierop ierst
gehadt hebbende d’advis van onsen lieven ende
beminden schoutet onser voers. stadt van antwerpen
ende larckgrave ons lants van ryen in date den
xvii marty lestleden den voers. suppliant gheneycht
wesende tot synder bede ende supplicatie ende
willende hem in desen gracie ende genade prefereren
voer rigeur van rechte hebben inden gevalle als
boven vergeven ende quytgescholden vergheven ende
schelden quyte uuyt onser sunderinger gracie
midts desen tghene des hy ter causen voers. ende
des daeraff dependeert tegen ons ende justicie
eenichssins misdaen ende misbruyckt mach hebben
rappellerende den voers. ban met remissie
vanden pene ende correctie daer inne verhaelt ende
hebben hem gerestitueert ende restitueren by desen
tzynen goeden name fame ende geruchte in onsen
voers. lande van brabant ende tot zyne onverbeurde
goeden indyen hy eenige heeft in alder manieren
gelyck hy was voer de toecompste van tghene des
voers. is imponerende hierop een eeuwich
geswych onsen voers. schoutet van antwerpen
ende marckgrave ons lants ryen ende alle
andere onse ende onser vassallen ende der smaelre
heeren richteren justicieren ende officieren ons voers.
lants van brabant wye zy zyn ontbieden daerom
ende bevelen onsen le lieven ende getrouwen die
cancellier ende luyden van onsen rade geord$ geordineert? in
brabant amptman van bruessele schoutet van
antwerpen ende marckgrave onsen lants van ryen
ende alle andere onse ende vassallen oft der
smaelre heeren richteren justiciere ende officieren
ende heure stedehouderen dien dit eenichssins aengaen
mach dat zy den voers. suppliant van deser onser
ieghenwoerdigher gracie quytscheldinge rappel van
ban ende remissie ende voerts van allen den inhouden
van desen doen ende laten rustelyck vredelyck ende volcomelyck
genyeten ende gebruycken sonder hem daer inne te
doene oft te laten geschieden eenich hinder stoot
oft letsel ter contrarien want ons alsoe gelieft
ende des toirconden hebben wy onsen segel hieraen
doen hangen ghegeven in onser * stadt van
antwerpen den neghenthiensten marty int jaer
onsheeren duysent vyfhondert vierentachtich
opde plycke stont gescreven byden hertoghe
in zynen rade onderteeckent spysken
*voers.